**НАЧИН РЕАЛИЗАЦИЈЕ НАСТАВЕ НА ФИЛОЗОФСКОМ ФАКУЛТЕТУ УНИВЕРЗИТЕТА У НИШУ**

**У ПРОЛЕЋНОМ СЕМЕСТРУ АКАДЕМСКЕ 2020/2021. ГОДИНЕ**

**(ПРЕДЛОГ)**

Пролећни семестар за студенте основних академских студија почиње 17. фебруара 2021. године, а за студенте мастер и докторских академских студија 1. марта 2021. године.

С обзиром на епидемиолошку ситуацију у вези са ширењем инфекције COVID-19, настава ће на Филозофском факултету Универзитета у Нишу у пролећном семестру академске 2020/2021. године бити реализована на следећи начин:

* Студенти свих година свих нивоа студија имаће наставу, организовану на следећи начин: предавања ће се за све студенте одржавати преко апликације Google Meet, а материјали и задаци за рад ће студентима бити достављани преко апликације Google Classroom. Када је реч о часовима вежби, све часове које је могуће реализовати преко апликација Google Meet и Google Classroom треба реализовати за све студенте на даљину. Делове практичне наставе које није могуће реализовати на даљину, наставници и сарадници ће реализовати на Факултету, тако што ће организовати активности са мањим групама студената. Oве часове наставници и сарадници најављују мејлом (потребан број термина и просторија, са назначеном величином група) најкасније недељу дана раније Служби за наставу и студентска питања и продекану за наставу истовремено.
* Настава на даљину се реализује према распореду часова који усваја Наставно-научно веће. Часови који се реализују на Факултету ће се реализовати према прилагођеном распореду часова.
* **Реализација наставе на даљину подразумева онлајн видео и аудио комуникацију у реалном времену са групом студената и размену материјала и задатака, односно обавезно коришћење апликација Google Meet и Google Classroom. Настава свих предмета која се одвија на даљину мора се реализовати на овај начин.** Поред наведених апликација, наставници и сарадници у реализацији наставе и рада са студентима могу додатно користити и друге доступне платформе и апликације за онлајн комуникацију.
* Када је реч о структури поена за активности у оквиру предмета, не треба предвиђати поене за присуство часовима и не треба евиденирати изостанке студената са часова. Поене треба предвидети за активност студената и задатке које могу реализовати и ван часова и Google Meet сесија.
* Наставници и сарадници треба да омогуће студентима реализацију предиспитних обавеза. Предиспитне обавезе треба креирати тако да њихова реализација у највећој мери буде могућа на даљину (семинарски радови и други задаци за самостални рад студената, колоквијуми). Уколико је неопходно да се део предиспитних обавеза (практичне вежбе, методичка пракса и сл.) реализује на Факултету или у другим установама, наставници и сарадници треба да организују њихову реализацију уз поштовање прописаних мера заштите од ширења инфекције COVID-19. Препоручује се наставницима и сарадницима да предвиде више термина за реализацију предиспитних обавеза.
* Консултације са студентима ће се одвијати такође на даљину. За консултације се може користити комуникација електронском поштом, као и преко свих других апликација које омогућавају комуникацију у реалном времену (Google Meet, Google Hangout, Skype, Viber и др.). Наставници и сарадници су у обавези да ажурно одговарају на поруке студената (најмање једном недељно у термину консултација, а по потреби и чешће).
* Наставници и сарадници ће подносити извештаје о реализацији наставе на захтев продекана за наставу. Начин и динамика извештавања биће усаглашени са захтевом који Факултету буде упућен од Универзитета у Нишу, односно Министарства просвете, науке и технолошког развоја.
* У вези са обавезом Факултета да прати и унапређује квалитет наставног процеса, Центар за унапређење квалитета ће, поред редовне студентске евалуације, посебно организовати евалуацију наставе на даљину путем онлајн анкете за студенте свих студијских програма, свих година и свих нивоа студија. Такође, наставници и сарадници су дужни да, на захтев декана Факултета, продекана за наставу и/или студента продекана, учине доступним линк за улазак у Google Meet сесију за свој редовни час наставе.
* Управници и секретари департмана треба да организују представљање изборних предмета који се нуде студентима у пролећном семестру, тако што ће на њихове факултетске имејл адресе послати силабусе свих изборних предмета из јесењег семестра, а затим током прве недеље семестра организовати Google Meet сесије на које ће позвати студенте одговарајуће године студија и наставнике задужене за предмете из одговарајућих изборних блокова.

Студенти ће о начину реализације наставе бити обавештени преко сајта Факултета, преко факултетских друштвених мрежа и мрежа које користи студентска организација. Управници и секретари департмана треба такође да информишу студенте о начину реализације наставе.

Уколико дође до значајније промене епидемиолошке ситуације, размотриће се могућности за другачију организацију наставе.